**361 - Rhyddiaith Bl.7 - Stori Ennill**

**Beirniad – Bethan Edwards**

Roedd 13 ymgeiswyr yn y gystadleuaeth sef stori â’r testun ennill.

Roedd y safon yn amrywio’n fawr ond mae hynny i’w ddisgwyl gan fod y dysgwyr ar daith i ddysgu Cymraeg. Creuodd y rhai ar ddechrau’r daith bosteri wedi eu symbylu gan y testun. Roedd eraill wedi dechrau amrywio brawddegau ac yn defnyddio geirfa ac ymadroddion a ddysgasant yn y dosbarth.

Daeth 6 ymgeisydd i’r brig ac wedi cyrraedd safon a chreu storiau diddorol a threfnus. Cafwyd ennill mewn Eisteddfod, gêm bêl-droed a gêm fwrdd. Mentrodd un ymgeisydd lunio penillion i gyfleu’r profiad o ennill mewn Eisteddfod. Chwaeth bersonol oedd pwy gafodd cyntaf, ail a thrydydd.

Diolch i bawb am gystadlu. Mwynheuais ddarllen y cyfansoddiadau.

Dyma ganlyniadau a beirniadaethau cystadleuaeth Bl 7 dysgwyr stori teitl Ennill

Rhif y gystadleuaeth 361

1. Amelia Duncombe - rhif aelodaeth22150267

2. Ania Haddad - rhif aelodaeth 22150265

3. Aron Rucker - Rhif aelodaeth 22149441

**Beirniadaeth Amelia Dunscombe**

**Y Pethau Bach ENNILL**

Darn estynedig am deulu o gwmpas y bwrdd bwyd yn chwarae gȇm o Cluedo. Mae ei safon rhagorol yn amlygu ei hun o’r cychwyn cyntaf wrth osod y sefyllfa yn y frawddeg gyntaf. Pwy sy’n mynd i ennill y gêm? Mae yma ymdriniaeth aeddfed fan hyn.

Yn yr ail baragraff mae’n cyflwyno’r cymeriadau,yn y trydydd mae’n sôn am ei hunan a’i hagwedd tuag at y gêm. Yn y pedwaredd paragraff y tad yw’r testun, y pumed paragraff yn sôn am y chwaer a’r chweched yn sôn am y fam. Yr hyn sydd mor wahanol am y stori yma yw ei disgrifiadau o gymeriadau’r teulu a’u agwedd a’u tactegau wrth chwarae’r gêm. Mae yna gymeriadu yma. e.e. “Mae fy chwaer Hannah yn llawer mwy emosiynol ac anghyson. Fy nhad pan mae’n ennill, mae’n gor-hyderus ac yn boen a’r fam wedyn “sy’n newyddiadurwr yn gystadleuol iawn ac mae hi eisiau ennill ar bob pris ac yn gwneud ni yn genfigennus” Mae hyd yn oed yn siarad am ei chymeriad ei hunan. “Dw i’ n ymlacedig a dw i ddim yn cymryd pethau o ddifri. Os dw i’n ennill dw i’n dathlu a chwerthin”.

Mae’r geirfa drwyddi o’r safon uchaf. e.e. ymgynnull, gwerthfawrogi,emosiynol, penderfynol,profiad cofiadwy, ymlacedig. Mae brawddegau cymhleth yma.

Dyma stori sydd wedi ei chynllunio’n ofalus iawn. Mae’r gair ennill ymhob paragraff yn y stori.

Mae tynnu popeth at ei gilydd yn y paragraff olaf. “Er gwaethaf ein strategaethau a’n safbwyntiau gwahanol , rydyn ni’n mwynhau chwarae gyda’n gilydd” a diwedda trwy ddatgan bod peth bach fel ennill gêm yn gwneud eich diwrnod yn hudolus. Rhoddodd y teitl y Pethau bach i’r stori ac yma mae’n dangos pam.

Oherwydd ei bod yn stori wahanol sy’n ymdriniaeth graff ar berthynas gwahanol aelodau’r teulu wrth chwarae gêm ac am safon y dweud o ran geirfa a chystrawennau, dw i’n dyfarnu’r stori yma yn gyntaf.

Llongyfarchiadau a daliwch ati i ysgrifennu yn y dyfodol.

**Beirniadaeth Ania Haddad**

**ENNILL**

Testun y stori yma yw Cymru a Chwpan y Byd.

Mae’n sôn am 3 gȇm gwahanol Cwpan y Byd. Yn y cyntaf mae Cymru wedi colli..

Wedyn pedair blynedd yn ddiweddarach daw cyfle arall. Y gȇm nesaf a ddisgrifir yw ‘r gȇm yn erbyn Iran. Y tro yma ennill yw hanes Cymru.

Yn y trydydd paragraff mae’n rownd derfynol Cymru yn erbyn Sbaen a’r diweddglo gwych yw bod Cymru yn ennill Cwpan y Byd.

Cryfder yr ymgeisydd yma yw eich bod yn teimlo eich bod yno yn y gemau. Defnyddia enwau’r chwaraewyr ac ebychnodau diri i gyfleu mor gyffrous yw’r gȇm. Peth arall da yw ei defnydd o gwestiynau sy’n gyrru’r stori yn ei blaen. e.e. Fydd Cymru yn ennill? Pwy fydd yn ennill? Mae geirfa chwaraeon i gyd yno – sgorio, rhedeg fel y gwynt, cic cosb, pasio’r bêl, amser ychwanegol, ar draws y gôl, dyfarnwr, chwythu chwiban, taclo chwaraewr, rhedeg lawr yr asgell. Wedi sgorio’r gôl ac yn ystod y gȇm cawn ymateb y dorf ganddi. Hefyd teimladau’r chwaraewyr. “Mae Cymru’n gyffrous iawn ond maen nhw’n nerfus hefyd achos mae Cymru eisiau ennill - dim colli”

Yn y trydydd mae’n sôn am baratoadau Cymru a’r awyrgylch cyn y gêm. Mae’r dorf yn canu ‘Yma o hyd’. Yna mae’r chwaraewyr yn canu ‘Hen Wlad fy Nhadau’. Tri dau un mae’r gêm yn dechrau. Amrywiaeth i gynnal diddordeb y darllenydd.

Mae’r diweddglo yn gymwys iawn. Mae wedi defnyddio llythrennau bras i gyfleu bod pawb yn gweiddi nerth eu pennau.

Mae’r stori yma yn yr ail safle oherwydd iddi drosglwyddo cynnwrf y gêm yn ei hysgrifennu byrlymus. Llongyfarchiadau.

**Beirniadaeth Aron Rucker Rhif aelodaeth 22149441**

**Cenhinen ENNILL**

Dechreua trwy gyflwyno ei hun. Does dim paragraffau yn y stori un darn hir sydd iddi.

Mae’r stori’n dechrau y dydd Sadwrn cyn hynny. Cryfder yr ymgeisydd yma yw ei fod yn defnyddio’r gorffennol cryno yn hyderus gan amrywio dechrau brawddegau. Defnyddia pan, heddiw, wedi hynny, eisioes . Defnyddia ebychnod. “Ac yna Sgoriodd Abertawe!”

Mae yna drefn amserol pendant i’w stori. Ar ôl rhoi cefndir y stori cawn y frawddeg bwysig “Heddiw roedd dinas Abertawe yn chwarae Sheffield unedig”

Testun y stori oedd y dydd roedd yn mynd gyda’i ffrindiau i weld dinas Abertawe yn chwarae Sheffield Unedig.Cawn hanes yr hanner cyntaf gyda Abertawe yn mynd ar y blaen a “daeth Sheffield yn ôl a sgorio gôl”. Yna daw hanner amser. Yn ystod yr ail hanner Abertawe sy’n sgorio. “Gyda ergyd pŵer wych mae bellach yn ddau un i Abertawe!”

Dw i’n hoffi llawer o’i frawddegau cymhleth.

“ymosod ar dîm y gelynion ( y gȇm bêl-droed yn frwydr) a mynd ymhellach ac ymhellach i fyny” wrth ymosod

“Ar hanner amser yr oedd y siopau bwyd a diod isod yn llawn bwrlwm”

Diwedd y stori yw cyrraedd adre wedi cael diwrnod gwych.

“Wrth i fi mynd mewn i’m tŷ roeddwn i’n gallu aroglu arogl hyfryd cinio dydd Sul.”

Stori sy’n dilyn hynt a helynt diwrnod gêm wedi ei hysgrifennu’n ddiddorol a chrefftus.

Dyma’r trydydd yn y gystadleuaeth. Llongyfarchiadau.